REGULAMENTUL (CE) NR. 1163/2008 AL COMISIEI
din 24 noiembrie 2008
de modificare a Regulamentului (CE) nr. 40/2008 al Consiliului în ceea ce privește limitele de captură pentru anumite stocuri de merluciu norvegian, merlan și eglefin
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 40/2008 al Consiliului din 16 ianuarie 2008 de stabilire, pentru 2008, a posibilităților de pescuit și a condițiilor conexe pentru anumite stocuri de pești și grupe de stocuri de pești, aplicabile în apele comunitare și, pentru navele comunitare, în apele în care sunt necesare limitări ale capturilor (1), în special articolul 5 alineatele (5) și (7),
întrucât:
(1)
Limitele provizorii de captură pentru stocul de merluciu norvegian în zona ICES IIIa și în apele CE din zonele ICES IIa și IV sunt stabilite în anexa IA la Regulamentul (CE) nr. 40/2008.
(2)
În temeiul articolului 5 alineatul (5) din regulamentul menționat, Comisia poate revizui aceste limite de captură pe baza informațiilor științifice furnizate în prima jumătate a anului 2008.
(3)
Ținând cont de informațiile științifice furnizate în prima jumătate a anului 2008, trebuie fixate limitele finale de captură pentru merluciu norvegian în zonele respective.
(4)
Conform opiniei Comitetului științific, tehnic și economic pentru pescuit, în 2008, capturile de până la 148 000 de tone, care ar corespunde unei mortalități prin pescuit de 0,6, ar putea menține stocul respectiv peste limitele de precauție.
(5)
Merluciul norvegian reprezintă un stoc din Marea Nordului, exploatat împreună cu Norvegia, dar pe care cele două părți nu îl administrează în comun la ora actuală. Măsurile prevăzute de prezentul regulament ar trebui să fie conforme cu consultările purtate cu Norvegia, în temeiul prevederilor din procesul-verbal convenit al concluziilor consultărilor privind pescuitul dintre Comunitatea Europeană și Norvegia de la 26 noiembrie 2007.
(6)
Prin urmare, se impune ca partea care îi revine Comunității din capturile totale admisibile (TAC) de merluciu norvegian în zona ICES IIIa din apele CE și în zonele ICES IIa și IV să se stabilească la 75 % din 148 000 de tone.
(7)
În temeiul articolului 5 alineatul (7) din Regulamentul (CE) nr. 40/2008, limitele de captură pentru stocul de merlan din zona ICES IIIa, pentru stocul de merlan din zona ICES IV și din apele CE din zona ICES IIa, pentru stocul de eglefin din zona ICES IIIa și din apele CE din zonele ICES IIIb, IIIc și IIId, precum și pentru stocul de eglefin din zona ICES IV și din apele CE din zona ICES IIa pot fi revizuite de Comisie ca urmare a revizuirii limitelor de captură pentru stocul de merluciu norvegian în conformitate cu articolul 5 alineatul (5) din regulamentul menționat, pentru a se lua în considerare capturile secundare industriale din cadrul pescuitului de merluciu norvegian.
(8)
Având în vedere limitarea pescuitului de merluciu norvegian în zona ICES IIIa și în apele CE din zonele IIIb, IIIc și IIId și în absența oricăror previziuni noi cu privire la capturile secundare de eglefin și merlan în cadrul altor activități de pescuit industrial desfășurate în zonele respective, limitele de captură pentru stocurile de merlan și eglefin în zona ICES IIIa și în apele CE din zonele IIIb, IIIc și IIId trebuie să rămână neschimbate până la sfârșitul anului 2008.
(9)
Luând în considerare stabilirea limitelor finale de captură pentru merluciul norvegian în zona ICES IIIa și în apele CE din zonele ICES IIa și IV, se impune revizuirea limitelor de captură pentru merlan și eglefin în zona ICES IV și în apele CE din zona ICES IIa.
(10)
Merluciul norvegian este o specie cu durată scurtă de viață. În consecință, se recomandă implementarea limitelor de captură în cel mai scurt timp posibil, pentru a se evita orice întârziere care ar putea duce la o supraexploatare a stocului.
(11)
Prin urmare, anexa IA la Regulamentul (CE) nr. 40/2008 trebuie modificată în consecință.
(12)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Anexa IA la Regulamentul (CE) nr. 40/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 2008.